ಮದ್ವೆಯಾದ್ರೂ ಪ್ರೀತ್ಸೆ ಪ್ರೀತ್ಸೆ ಎಂದು ಯುವತಿ ಹಿಂದೆ ಬಿದ್ದ- ಮನೆಗೆ ನುಗ್ಗಿ ಗುಂಡು ಹಾರಿಸ್ದ

– ಪರಸ್ಪರ ಪ್ರೀತಿಸ್ತಿದ್ದ ಪ್ರೇಮಿಗಳು

ಕೋಲ್ಕತಾ: ಮಾಜಿ ಪ್ರಿಯಕರನೊಬ್ಬ ಹಾಡಹಗಲೇ ತನ್ನ ಪ್ರೇಯಿಸಿಗೆ ಗುಂಡು ಹಾರಿಸಿ ಕೊಲೆ ಮಾಡಿರುವ ಘಟನೆ ಕೋಲ್ಕತ್ತಾದ ರೀಜೆಂಟ್ ಪಾರ್ಕ್ ಪ್ರದೇಶದಲ್ಲಿ ನಡೆದಿದೆ.

ಪ್ರಿಯಾಂಕಾ ಪುರ್‍ಕೈಟ್ (20) ಕೊಲೆಯಾದ ಯುವತಿ. ನಗರದ ಮಹಿಳಾ ಕ್ರಿಶ್ಚಿಯನ್ ಕಾಲೇಜಿನ ಮೂರನೇ ವರ್ಷದ ಪದವಿಯನ್ನು ವ್ಯಾಸಂಗ ಮಾಡುತ್ತಿದ್ದಳು. ದಕ್ಷಿಣ ಕೋಲ್ಕತ್ತಾದ ಆನಂದಪಲ್ಲಿ ಈ ಘಟನೆ ನಡೆದಿದ್ದು, ಪ್ರಿಯಾಂಕಾಳನ್ನು ಆಕೆಯ ಮನೆಯೊಳಗೆ ಆರೋಪಿ ಮಾಜಿ ಪ್ರಿಯಕರ ಜಯಂತಾ ಹಲ್ದಾರ್ ಕೊಲೆ ಮಾಡಿದ್ದಾನೆ ಎಂದು ಪ್ರಾಥಮಿಕ ಪೊಲೀಸ್ ವರದಿಯಲ್ಲಿ ತಿಳಿದುಬಂದಿದೆ.

ಏನಿದು ಪ್ರಕರಣ?
ಪ್ರಿಯಾಂಕಾ ಮತ್ತು ಜಯಂತಾ ಇಬ್ಬರು ಪರಸ್ಪರ ಪ್ರೀತಿಸುತ್ತಿದ್ದರು. ಈಗಾಗಲೇ ಆರೋಪಿಗೆ ಮದುವೆಯಾಗಿದೆ. ಆದರೆ ಆರೋಪಿ ತನಗೆ ವಿವಾಹವಾಗಿರುವ ವಿಚಾರವನ್ನು ಪ್ರಿಯಾಂಕಾಳಿಂದ ಮುಚ್ಚಿಟ್ಟಿದ್ದನು. ಇತ್ತೀಚೆಗೆ ಜಯಂತಾಗೆ ಈಗಾಗಲೇ ಮದುವೆಯಾಗಿರುವ ವಿಚಾರ ಪ್ರಿಯಾಂಕಾಗೆ ಗೊತ್ತಾಗಿದೆ. ಇದರಿಂದ ಕೋಪಗೊಂಡ ಪ್ರಿಯಾಂಕಾ ಲವ್ ಬ್ರೇಕಪ್ ಮಾಡಿಕೊಂಡಿದ್ದಳು. ಜೊತೆಗೆ ಮತ್ತೆ ನನ್ನನ್ನು ಭೇಟಿಯಾಗಬಾರದೆಂದು ಎಚ್ಚರಿಕೆ ನೀಡಿದ್ದಳು.

ಆರೋಪಿ ಜಯಂತಾ ತನ್ನ ಪ್ರೇಯಸಿಯ ಮನೆಯ ಸಮೀಪವೇ ವಾಸಿಸುತ್ತಿದ್ದನು. ಪ್ರಿಯಾಂಕಾ ದೂರ ಮಾಡಿದ್ದಕ್ಕೆ ಕೋಪಗೊಂಡ ಆರೋಪಿ ಶನಿವಾರ ಬೆಳಗ್ಗೆ 8 ಗಂಟೆ ಪ್ರಿಯಾಂಕಾಳ ಮನೆಗೆ ನುಗ್ಗಿ ಗುಂಡು ಹಾರಿಸಿ ಕೊಲೆ ಮಾಡಿದ್ದಾನೆ. ಕೊಲೆ ಮಾಡಿದ ನಂತರ ಆರೋಪಿ ಪರಾರಿಯಾಗಿದ್ದು, ಇದೀಗ ಆತನಿಗಾಗಿ ಪೊಲೀಸರು ಹುಡುಕಾಟ ಮಾಡುತ್ತಿದ್ದಾರೆ.

ಪ್ರಿಯಾಂಕಾ ಮನೆಯ ಹೊರಗೆ ಸಾಕಷ್ಟು ಜನರು ನಿಂತಿರುವುದನ್ನು ನಾನು ನೋಡಿದೆ. ಆಗ ಯಾರೋ ಒಬ್ಬರು ಬೈಕಿನಲ್ಲಿ ಬಂದ ವ್ಯಕ್ತಿಯೊಬ್ಬ ಪ್ರಿಯಾಂಕಾಳನ್ನು ಕುತ್ತಿಗೆಗೆ ಗುಂಡು ಹಾರಿಸಿ ಕೊಲೆ ಮಾಡಿದ್ದಾನೆ ಎಂದು ಹೇಳಿದರು. ಜನರು ಪ್ರಿಯಾಂಕಾ ಮನೆಗೆ ಬರುವಷ್ಟರಲ್ಲಿ ಆರೋಪಿ ಪರಾರಿಯಾಗಿದ್ದನು. ತಕ್ಷಣ ಪ್ರಿಯಾಂಕಾಳನ್ನು ಆಸ್ಪತ್ರೆಗೆ ಕರೆದುಕೊಂಡು ಹೋಗಲಾಗಿತ್ತು ಎಂದು ಪ್ರಿಯಾಂಕಾ ಪಕ್ಕದ ಮನೆಯವರು ಹೇಳಿದರು.

ನಾನು ಬೆಳಗ್ಗೆ ಮಲಗಿದ್ದೆ, ಆಗ ಜೋರಾದ ಶಬ್ದ ಕೇಳಿತು. ನಾನು ಏನಾಯಿತು ಎಂದು ನೋಡಲು ಕಿಟಕಿಯತ್ತ ಓಡಿ ಬಂದೆ. ಆಗ ಯಾರೋ ಪ್ರಿಯಾಂಕಾಳಿಗೆ ಗುಂಡು ಹಾರಿಸಿದ್ದಾರೆ ಎಂದು ಕುಟುಂಬದವರು ಕಿರುಚುತ್ತಿದ್ದರು. ಗಾಬರಿಯಾದ ನಾನು ಕೆಳಗೆ ಓಡಿ ಹೋದೆ, ಅಷ್ಟರಲ್ಲಿ ಆರೋಪಿಗಳು ಓಡಿಹೋಗಿದ್ದರು ಎಂದು ಸ್ಥಳೀಯ ಮಹಿಳೆಯೊಬ್ಬರು ತಿಳಿಸಿದರು.

ಸದ್ಯಕ್ಕೆ ರೀಜೆಂಟ್ ಪಾರ್ಕ್ ಪೊಲೀಸರು ಈ ಕುರಿತು ಪ್ರಕರಣ ದಾಖಲಿಸಿದ್ದು, ತನಿಖೆ ನಡೆಯುತ್ತಿರುವುದರಿಂದ ಹೆಚ್ಚಿನ ಮಾಹಿತಿ ಪಡೆಯಲು ಪೊಲೀಸರು ಕುಟುಂಬದವರನ್ನು ವಿಚಾರಣೆ ಮಾಡುತ್ತಿದ್ದಾರೆ.